Papersnake/gushiwen huggingface dataset:
纯甫出释惠崇画要予作诗
王安石（宋代）

画史纷纷何足数，惠崇晚出吾最许。
旱云六月涨林莽，移我翛然堕洲渚。
黄芦低摧雪翳土，凫雁静立将俦侣。
往时所历今在眼，沙平水澹西江浦。
暮气沈舟暗鱼罟，欹眠呕轧如闻橹。
颇疑道人三昧力，异域山川能断取。
方诸承水调幻药，洒落生绡变寒暑。
金坡巨然山数堵，粉墨空多真漫与。
大梁崔白亦善画，曾见桃花净初吐。
酒酣弄笔起春风，便恐漂零作红雨。
流莺探枝婉欲语，蜜蜂掇蕊随翅股。
一时二子皆绝艺，裘马穿羸久羁旅。
华堂岂惜万黄金，苦道今人不如古。
琴台
吕公弼（宋代）

烟树重城侧，琴台千古馀。早为梁苑客，晚向茂陵居。

赋给尚书笔，归乘使者车。清风觌旧隐，长日耸乡闾。
闻时事有感集李四首 其三
邵宝（明代）

长鲸正崔嵬，世路有屈曲。自挟两青龙，挥手折若木。

沿芳剧春洲，凤饥不啄粟。楼船几时回，秋露白如玉。
华严庵
赵念曾（清代）

饭罢下高阁，寻幽临水扉。石间乱流出，树里一僧归。

山鸟怡人耳，池花沾客衣。那罗岩窟畔，徙倚恋清晖。
盆池钓翁
秦观（宋代）

谁刻仙材作钓翁，尺池终日钓微风。
令人却忆鸱夷子，散发五湖狂醉中。
千叶石榴 其二
邓深（宋代）

谁家巧妇为花谋，针线残零细意收。不管生红难熨贴，从教百皱缀枝头。
家园偶闻野花香
陈文蔚（宋代）

杖藜曾是为春忙，紫陌青山到处芳。
不为竹林棲隐地，好风时绕野花香。
风入松·乾坤爻斡气玄黄
王吉昌（元代）

乾坤爻斡气玄黄。摄进退阴阳。造化数符周火候，动清风、递转天罡。简易浮沉变态，吐消息，＊琼浆。仙童觥饮奏宫商。引歌舞悠扬。半醉式微明月下，主邀赏、笑傲中堂。胁服群魔遁谠，擅祖意，转清凉。
句
释惠崇（宋代）

惊蝉移古柳，斗雀堕寒庭。
两鹤
王炎（宋代）

仙家堕下两麒麟，寄食庭除未易驯。
正为白头违世路，要须丹顶伴閒身。
高飞横绝心虽在，短舞婆娑意亦真。
同返故山依宪帐，莫思三岛十洲春。
颂古十首
释师体（宋代）

浑身无处著，驿路倒骑驴。
览尽潇湘景，和船入画图。
胡越吟
邵雍（宋代）

胡越同心日，夫妻反目时。
人间无大小，得失在须斯。
庚午除夕
方泽（宋代）

何处鼓逢逢，虚堂独坐中。雨寒还带雪，云厚不随风。

此岁既消去，馀生宁未空。临阶看燎火，亦复趁儿童。
八景胜概·深穴嘘风
方凤（宋代）

草木何丰彤，悬崖护丹穴。
相传通鼎湖，深窈吹寒冽。
予赴官当涂绝江而西夜宿慈严秉烛游三洞时主
吴芾（宋代）

洞中风水锁松筠，一见都忘老病身。
安得结茅长此住，临风临水作闲人。
龙潭二首
白玉蟾（宋代）

惊崖却立挨斜日，老桧前临接断烟。
水鸟负暄闲整翼，山禽相贺已晴天。
吏隐堂
李光（宋代）

海邦地僻少迎将，心逸身闲白昼长。剩欲哦诗追沈谢，不求名迹拟龚黄。

旋移松石成云壑，时引笙箫入醉乡。吏散帘垂公事毕，清风一榻傲羲皇。
闻蝉五绝句奉呈诸幕友
曾丰（宋代）

静坐幽眠自反听，我新两耳似蝉鸣。
今日更向耳边噪，会忘归真作一声。
会鹤臞郑高士庵为予写神走笔赋杂言
方回（元代）

我不羡渠乘大马食肥肉，我不羡渠寝细毡居华屋。
富贵两字输与渠，奈渠未免一字俗。
我有诗肠如月郎三秋，我有酒肠如海吞百渎。
西湖之水足供酒一杯，西湖之山可作诗千幅。
羽客写我醉吟意，雪为长髯电为目。
岂知天上三台星，焉用人间九州督。
仕宦不达坐多言，衰老未死缘寡欲。
眉毛及须尚如漆，此为寿相万事足。
莫言不智又无福，宁当忍穷勿受辱。
气豪未減天外鸿，神清差似霜前菊。
有人指点问为谁，云是紫阳方虚谷。
欲求我者，南山之南，
北山之北。
颂古三十六首
释惟一（宋代）

金毛狮子奋全威，百亿毛头狮子儿。
不是饮光槌不举，惜伊无地可埋尸。
咏唐史 张中令
韦骧（宋代）

金镜文高压万珍，开元宠遇号知人。范阳奏日言如用，安得西蒙蜀道尘。
殢人娇（林钟商）
柳永（宋代）

当日相逢，便有怜才深意。歌筵罢、偶同鸳被。别来光景，看看经罢。昨夜里、方把旧欢重继。

晓月将沈，征骖已鞴。愁肠乱、又还分袂。良辰好景，恨浮名牵系。无分得、与你恣情浓睡。
二月十三日
郭钰（元代）

花阴转午鹊声喧，忽忆庭闱捧寿尊。乱后附书曾到否，也应赊酒共温存。
行香子·万石崔嵬
戴复古（宋代）

万石崔嵬，二水涟漪。此江山、天下之奇。太平气象，百姓熙熙。有文章公，经纶手，把州麾。满斟寿酒，笑拈梅枝。管年年、长见花时。佳人休唱，浅近歌词。读浯溪颂，愚公记，澹岩诗。
宿溪僧院
曹松（唐代）

少年云溪里，禅心夜更闲。
煎茶留静者，靠月坐苍山。
露白钟寻定，萤多户未关。
嵩阳大石室，何日译经还。
无梦令·二鼓孤清妙用
马钰（金朝）

二鼓孤清妙用。颠倒倒颠看供。遍地长黄芽，便觉个中无梦。无梦。无梦。八味水流梁栋。
又送
杜甫（唐代）

双峰寂寂对春台，万竹青青照客杯。细草留连侵坐软，

残花怅望近人开。同舟昨日何由得，并马今朝未拟回。

直到绵州始分首，江边树里共谁来。
夜临湖上
崇祐（清代）

凉宵一雨快新晴，洗出江容万里清。天际帆樯秋自远，水边楼里月初明。

深溪风闪渔镫影，野寺云流佛磬声。俯仰无言人寂寂，小舟闲在藕塘横。
和李元泰艳歌
黄公度（宋代）

凉风惬人如故旧，客燕残蝉度清昼。
摇落三秋楚泽悲，相思一夜东阳瘦。
愁连黛入眉山重，犹忆去年和泪送。
鱼沉雁断消息稀，频来惟有清宵梦。
访禹穴至阳霄洞
张伯玉（宋代）

宛委山前舣画船，攀萝渐入太霄边。
因寻大禹藏书穴，深入阳霄古洞天。
万壑秋光含细籁，数峰寒玉立苍烟。
宝函金篆久稀阔，欲就皇人讲数篇。
中夏晚晴
郭士达（清代）

雨歇日初坠，落霞明树颠。脱巾披白袷，倚柱看青天。

归鸟急飞唤，孤云闲往还。游人入寥廓，回听惊鸣泉。
句
施肩吾（唐代）

空岩雨暴泉声乱，幽径苔深鸟迹重。
予解邑过杭遇介之学士谒告南归
强至（宋代）

同时两郡冠乡书，屈指俄经一纪馀。
顾我冗涂移蹇足，羡君荣纪驾奔车。
方从解绂辞岩邑，已见飞章厌石渠。
自古盖棺人事定，未应今日较龙猪。
浦口逢春忆禁苑旧游
杨基（明代）

春冰消尽草生齐，细雨香融紫陌泥。
花里小楼双燕入，柳边深巷一莺啼。
坐临南浦弹流水，步逐东风唱大堤。
还忆当年看花伴，锦衣骢马玉门西。
西郎山
曹邺（唐代）

西郎何事面西方？欲会东郎隔大江。
自古朋良时一遇，东郎未会恨斜阳。
凉轩
张允（宋代）

凉轩无限景，茂宰乐清闲。拂榻夜延月，捲帘时对山。

泉声来槛曲，野色入檐间。遥忆琴樽会，吟游路险难。
和梁次张谢得酒见寄四首
吴芾（宋代）

平生性僻有诗耽，每恨才悭不得兼。
独嗜君诗无厌斁，从教人笑我多馋。
读煦斋先生卜魁集 其一
齐学裘（清代）

老病冰霜里，君恩骨肉间。佳儿从远戍，绝塞竟生还。

作赋铿金石，题诗遍海山。苍生望霖雨，未必放公间。
何斯举惠酒
张耒（宋代）

孟夏饮烧酒，穷居莫致之。
扣闻闻好语，出应自披衣。
双榼俨在闻，使者前致词。
敛衽受嘉贶，敬此旨且时。
且喜尊不燥，安得计淳漓。
但恐昧奇字，令人愧鸱夷。
题传神
陆游（宋代）

盐车心愧渥洼姿，邂逅风云妄自期。
啮雪岂无归汉日，饭牛犹有相齐时。
君看短褐琴横膝，谁许峨冠剑拄颐？白发萧萧虽惫矣，时来或将渡辽师。
和李天麟秋怀五绝句
杨万里（宋代）

夜把新诗百遍开，句如红药与苍苔。
如何作许无端甚，押尽车斜始送来。
示超然上人
释昙莹（宋代）

往事明明是梦中，发霜那有旧形容。
客床对卧秋深雨，听得邻僧半夜钟。
酒酣赠王仲回歌
王宠（明代）

斗牛之墟真陆海，河伯献宝朝元宰。珊瑚火齐光烛天，百年吐元精灵在。

仲回突出尤崛奇，著书拟学樊宗师。殷盘姬诰洞五内，灏灏噩噩搴陆离。

阆风浮游拾瑶草，赤水罔象搜玄珠。人文浩荡踵今古，日月环行江海纡。

我今濩落抱铅椠，羡尔快斫生蛟螭。酒酣瞠目兀相向，乾端坤倪恍摩荡。

荆蛮落照孤怀壮，扬眉击剑歌声上。泰阶奕奕魁三象，石渠虎观排银榜。

万里风云歘俯仰，如君岂得终疏放。
送邢刍甫入闽
陆游（宋代）

两穷相值每相怜，闻子南游一怆然。
莫道此行非久别，衰翁何敢望明年！
消寒三集饮香亭处分得欲字
许传霈（清代）

消寒集第三，重来聚竹屋。屋小炉火红，竹疏窗纱绿。

我到独濡迟，走仆连番速。细雨洒前宵，步行石崅荦。

当门石尤奇，迎我如立鹄。盘飧已罗陈，野味胜鱼肉。

主客一笑言，今夕安且燠。吾生不善饮，而喜对糟麴。

三爵已酡颜，醉倒不自觉。客持右军书，琳琅重满幅。

惜余已矇眬，家鸡浑野鹜。把烛跋其尾，濡墨沾毫秃。

催诗寺钟声，声声印心曲。诗新句早成，此际淡无欲。
赠施生 其二
屈大均（明代）

洞庭七十二峰长，橘柚秋来香万家。我欲来栖范蠡宅，烦君石上扫萝花。
生查子
佚名（宋代）

闲倚曲屏风，试写相思字。不道极多情，却是浑无思。笑近短墙阴，抛个青梅子。苔上印钩弯，邂逅难忘此。
题从叔述灵岩山壁
孟郊（唐代）

换却世上心，独起山中情。露衣凉且鲜，云策高复轻。

喜见夏日来，变为松景清。每将逍遥听，不厌飕飗声。

远念尘末宗，未疏俗间名。桂枝妄举手，萍路空劳生。

仰谢开净弦，相招时一鸣。
霜露
陶安（明代）

霜露应时降，年年生客愁。长怀旧茔域，不得省松楸。

落日青山远，凄风老涕流。萦心皆国事，无暇为身谋。
观除目
胡天游(元)（元代）

君王轻爵重艰虞，欲把铜山铸虎符。
天上故人修诏草，山中幽子看除书。
轩裳衮衮争先进，肉食纷纷愧远图。
戡乱扶颠今日事，不知廉蔺果何如。
戊子正月六日雷雨感叹示寿仁子
杨万里（宋代）

今晨忽雷雨，天地又发春。
草木闷红绿，生意察已欣。
蛰虫且徐动，余寒未全仁。
先生起裹头，三叹一再颦。
春风吹万物，不吹先生贫。
靖怨一束书，只傅两裤尘。
自倚文字工，竟取造物嗔。
小儿在傍笑，笑我浪若辛。
去年作客子，椒柏羡主人。
在家不差胜，更用愁此身。
先生亦一莞，我不如儿真。
为我满眼酤，不问醨与醇。
杖头日百钱，无钱借诸怜。
不然衣可典，及此花柳新。
点绛唇 莲房
王茂孙（宋代）

折断烟痕，翠蓬初离鸳鸯浦。玉纤相妒。翻被专房误。

乍脱青衣，犹著轻罗护。多情处。芳心一缕。都为相思苦。
代简呈信州李使君
洪炎（宋代）

万斛谁能破客愁，一尊风味泛醇酘。中丞自许怜渔父，鬲上无端住督邮。

必使索郎频有顾，也知欢伯解消忧。苏州刺史诗盈卷，还忆山僧冷病不。
题余英馆
毛滂（宋代）

故第园林改，遗亭壁户新。
垂虹一桥月，夹绣两堤春。
花落俯流水，鸟啼怀故人。
凭栏看翠竹，无意数游鳞。
夏夜作
武元衡（唐代）

夜久喧暂息，池台惟月明。无因驻清景，日出事还生。
偈颂一百二十三首
释崇岳（宋代）

百丈耳聋，黄檗吐舌。
后代儿孙，半生半灭。
破沙盆，曾漏泄，
炎天六月飘霜雪。
新岁七十以人生七十古来稀为韵寄钱大参七首
曹勋（宋代）

居当山麓入烟扉，乔木苍藤接翠微。
筑室暮年今尚少，得归真是眼中稀。
题何武库悔斋图
佘世亨（明代）

闻有大人仙，幽居傲岩麓。清宵餐沆瀣，白日甘黄独。

年少焚银鱼，三冬万卷足。白眼世途人，黄粱几时熟。
山居杂诗九十首 其七十六
曹勋（宋代）

林泉久自得，窗户向深幽。不复嫌村酒，何能有客愁。

夕阳烘远水，飞絮挟轻鸥。杖屦归从晚，柴门月一钩。
新屋
徐夤（唐代）

耳顺何为土木勤，叔孙墙屋有前闻。纵然一世如红叶，

犹得十前吟白云。性逸且图称野客，才难非敢傲明君。

清甜数尺沙泉井，平与邻家昼夜分。
十月初梦寄良嗣诗三句云相思一载馀身共远梦
郑刚中（宋代）

武昌分别处，江岸倚篮舆。
对饮三杯后，相思一载馀。
身随云共远，梦与汝同居。
何日秋风夜，灯窗听读书。
和滕丞元秀韵
徐侨（宋代）

秋期载酒子云居，春柳还惊绿映渠。
几欲出门阻风雨，半因居幕困文书。
自违清隐三时久，空拟忧怀一日舒。
想见湖边尝独立，不禁鸥鹭问何如。
醉中放言
黎廷瑞（宋代）

一器集百蚋，分寸争营营。
醉乡有太古，长年乐升平。
尚不知揖让，固应无战争。
吾尝涉其境，信美不可名。
遗我度世方，南游酿沧溟。
蟠桃以供核，钓鲸为之羹。
小醉五百年，太醉三千龄。
俟其变桑田，翩然却归耕。
我耕不艺秫，还以供瓶罂。
哀哉彼众狂，何不促我行。
汝行未宜远，小驻中山程。
中山有神醪，千日醉不醒。
三十六番醉，亦足了汝生。
宫词 其九十八
赵佶（宋代）

集英金屋起清秋，式宴千官拜赐优。宴罢瑶仙迎翠辇，霞衣袅娜逐风柔。
夜夜曲
文彦博（宋代）

明月流清汉，娟娟照洞房。微风吹败叶，飒飒下银床。

尘晦流黄素，炉销壁恶香。年年机杼妾，独怨夜何长。
舟过梅坞胡氏居爱其幽邃为赋一诗
陆游（宋代）

稽山翠入家家窗，此家清绝无与双。
丹葩绿树锦绣谷，清波白石玻璃江。
一堤茂草有眠犊，数掩短篱无吠尨。
北轩商略可散发，借与放翁倾酒缸。
对酒自勉
白居易（唐代）

五十江城守，停杯一自思。头仍未尽白，官亦不全卑。

荣宠寻过分，欢娱已校迟。肺伤虽怕酒，心健尚夸诗。

夜舞吴娘袖，春歌蛮子词。犹堪三五岁，相伴醉花时。
龙隐岩
李师中（宋代）

春波饱微绿，斗柄涵虚明。
方舟贯岩腹，鹅鹳相酬鸣。
仰窥穹窿顶，宛转百怪呈。
仅余鳞甲碎，不见头角狞。
下闯清冷渊，演迤万顷澄。
但同鱼鸟参，勿遣蛟龙惊。
抉苔抚奇篆，倚棹看题名。
三将标殊勋，自与山不倾。
谁与赘小筑，政恐山灵嗔。
南洞更幽绝，仙佛令峥嵘。
太虚可为室，岂复资栾楹。
乳泉助茗盌，中有冰雪清。
何须骖鸾去，此即白玉京。
鼎来不速客，抱琴忽逢迎。
爱此无弦曲。岩溜同一声。
为君洗尘耳，唤我诗魂醒。
祗恐白衣至，好句亡由成。
庚戌过浯溪读中兴碑
李曾伯（宋代）

峿山一何青，浯水一何绿。
上有唐朝碑，苍崖与天矗。
清庙倣遗唐，灵武号实录。
其笔走风雷，其文贵金玉。
曾经两贤手，足耀千载目。
后来纪名氏，前鑱后且续。
岂无黄绢辞，中寓白圭读。
一辞不敢措，我惧此碑辱。
虽然勿泥古，咏叹岂不足。
岳将降甫申，吾皇车攻复。
将墨东海水，且汗南山竹。
勒功岱嵩顶，岂但清溪曲。
棠溪八景 其七 横冈牧笛
王佐（汝学）（明代）

何处笛常闻，横冈日欲昏。数声牛背稳，自是一乾坤。
句
敖陶孙（宋代）

当年灵寿杖，止合扶孔光。
偈颂六十首 其五十六
释昙华（宋代）

青萝夤缘直上寒松之顶，白云澹泞出没太虚之中。

狗子尾巴书梵字，野狐窟宅梵王宫。
北固秋望
鲍皋（清代）

风高海远雁啼声，天末楼台上晚晴。山合金焦三割据，江分吴楚两纵横。

孤城立马寒云阔，绝浦收帆落日平。欲作江南秋望赋，少年谁是庾兰成。
结之
白居易（唐代）

欢爱今何在，悲啼亦是空。同为一夜梦，共过十年中。
悼甥女叶昭齐二首
沈倩君（明代）

无赖衔哀诉上天，愿儿世世绝情缘。
香魂莫作催花使，恐见牵愁并蒂莲。
一斛珠 欢会
佟世南（清代）

画楼灯灭。轻开绣户帘低揭。绕阶缓步苍苔滑。芍药栏边，绾了阶心结。

半覆罗襦松宝袜。绿莎如绣鸳衾叠。檀郎频觑羞双颊。

那得轻云，暂掩枝头月。
茶山 其一
韩淲（宋代）

人日游茶山，点检山下泉。载惟两贤祠，缅邈桑苧仙。

岂无高洁两，何有香火缘。雨晴动春事，草树含芳妍。

独来宴坐久，湛然还惘然。扶舆度归路，寻友了閒篇。
春末送陈先辈之清源
徐夤（唐代）

贫中惟是长年华，每羡君行自叹嗟。归日捧持明月宝，

去时期刻刺桐花。春风避酒多游寺，晓骑听鸡早入衙。

千乘侯王若相问，飞书与报白云家。
跋胡机宜画卷
李光（宋代）

吴山越峤对横斜，清梦时时到外沙。行过小桥墟落静，定知深处是吾家。
初授太府丞言怀
王建（唐代）

除书亦下属微班，唤作官曹便不闲。检案事多关市井，

听人言志在云山。病童唤著唯行慢，老马鞭多转放顽。

此去仙宫无一里，遥看松树众家攀。
颂古 其十七
释慧空（宋代）

钱塘潮头来，成都药市集。叵叵汝州风，吹落毛僧笠。
陪王使君晦日泛江就黄家亭子二首
杜甫（唐代）

山豁何时断，江平不肯流。稍知花改岸，始验鸟随舟。

结束多红粉，欢娱恨白头。非君爱人客，晦日更添愁。

有径金沙软，无人碧草芳。野畦连蛱蝶，江槛俯鸳鸯。

日晚烟花乱，风生锦绣香。不须吹急管，衰老易悲伤。
晚泊
杜牧（唐代）

帆湿去悠悠，停桡宿渡头。乱烟迷野岸，独鸟出中流。

篷雨延乡梦，江风阻暮秋。傥无身外事，甘老向扁舟。
赠生白上人
屈修（明代）

支提近接海云西，谁辟荆榛法界齐。刹影萧疏松杉古，禅关深锁绿杨低。

翻经静夜销香印，出定閒时看药畦。一领衲衣馀岁月，烟霞明媚足真栖。
偈颂一百六十首
释宗杲（宋代）

达磨不来东土，二祖不住西天。
人人常光现前，个个壁立万仞。
题欧阳君举进修堂
曾丰（宋代）

轻一尺璧重寸阴，白千丈发丹寸心。
假途游夏时汲汲，归宿渊寸日駸駸。
速肖无拘渠七十，近取莫过吾六一。
气节追还庆历风，文章增广庐陵集。
御制太皇太后挽词四首 其一
范祖禹（宋代）

任姒基王迹，涂莘首化风。德超千古上，治定九年中。

日月无私照，乾坤不宰功。宁神登太室，永佑宋无穷。
二月初十日自荻浦绝湖三首 其二
赵蕃（宋代）

远浪已摇目，疾风仍打头。翩翻仰飞鸟，矫捷羡轻鸥。

湖有万顷白，舟才一叶浮。意行从泛泛，吾道本悠悠。
京华秋兴
王鸿儒（明代）

沄鹊高寒紫殿阴，金壶银箭夜沉沉。洞箫赋美当谁听，纨扇词工谩独吟。

暂狩长杨沿汉制，终思茂草戒虞箴。属櫜猛士应多从，倾耳西风玉辇音。
菩萨蛮（十一之八）
贺铸（宋代）

虚堂向壁青灯灭。觉来惊见横窗月。起看月平西。城头乌夜啼。

兰衾羞更入。欹枕偷声泣。肠断数残更。望明天未明。
游小金山 其三
陈嵩（清代）

我更如僧冷，僧无似我颠。尘空镜台偈，机落箭锋禅。

果入真如境，虚闻小有天。从今来往熟，幽梦几牵连。
句
翁承赞（唐代）

烟萝况逼神仙窟，丹灶还应许独寻。（《赠黄璞》，

见《福州志》）
望西飞（清商怨三首）
贺铸（宋代）

十分持酒每□□。□□□□□。□计留春，春随人去远。

东流□□□□。□□□、好凭双燕。望断西风，高楼帘暮卷。
颍上唐公张集仙相劳
宋祁（宋代）

去时成恨恨，喜见眼中人。
共束西崑帙，都为左虎邻。
年华衰意早，酒所故情亲。
后日孤舟远，离怀怯重陈。
碧云寺晴望
闵孙奭（清代）

碧云寺外碧云浮，别怨何人拟惠休。双涧争鸣泉不息，众山新惠雨全收。

大都景物犹堪纪，乱世功名未可求。郊野西成欣有望，甘瓜朱李欲迎秋。
寄五峰长老
黄裳（宋代）

自从南去失归期，海屿生涯祖一支。百岁尘缘谁尚在，五峰禅老独应知。

且看秋水呈千月，谩写云山寄一诗。邂逅有时言笑处，越王台下拥旌麾。
上巳游显亲寺题其壁
方岳（宋代）

芳草垂扬水底天，半晴半雨作春妍。
幅巾道服篷船坐，不是诗仙即酒仙。
送易君选守兖州
余继登（明代）

骖驔宝马逐风尘，喜报除书岁岁新。北阙双符分紫绶，东方千骑拥朱轮。

人从水部知何逊，帝为名邦借寇恂。有日黄金飞汉诏，看君露冕自行春。
晚眺
奎林（清代）

绝塞居閒暂息机，晚云看尽揽征衣。夕阳下地群鸦集，风色横征一隼归。

壮岁自伤尘鬓改，故人渐觉尺书稀。酒酣独立苍茫里，何处高鸿避缴飞。
虞美人·花心定有何人捻
刘辰翁（宋代）

花心定有何人捻。晕晕如娇靥。一痕明月老春宵。正似酥胸潮一、不曾销。当年掌上开元宝。半是杨妃爪。若教此掏到痴人。任是高墙无路、蝶翻身。
大横屏
舒岳祥（宋代）

燖鹅急雪洒斑斑，叠嶂层峦浩渺间。
拳鹭失巢无倚著，却随蓬背下江湾。
宿太湖口二首 其一
孙觌（宋代）

谁令醉尉怒，端是丞相嗔。交疏白眼见，愁绝翠眉颦。

迟暮仍三黜，惊窥有四邻。还将万里眼，笑索岭梅春。
偈颂十二首
释道璨（宋代）

睚到虚空粉碎时，空花一任眼前飞。
若还别觅安心法，客路漫漫何处归。
赠林教谕
陈宓（宋代）

囊中惟有圣贤书，宅是箪瓢陋巷图。
我一见君先自愧，题诗归拟揭庭隅。
八用喜雨韵三首
吴潜（宋代）

砾石何分埠与岑，神功且幸景多阴。
愿闻庆义空中语，喜听子期岩下音。
南圃壁悬居士杖，西邻床撼女郎砧。
消磨乡思凭杯酒，力不能任莫放深。
秋风悲
徐集孙（宋代）

秋风悲，秋风悲，秋风悲兮落叶飞。豪家不识秋风悲，杯酒暖热儿女嬉。

秋风悲，秋风悲，秋风悲兮陇穗萎。田舍不识秋风悲，腰镰收刈鸡豚肥。

秋风悲，秋风悲，秋风悲兮塞角吹。戍人不识秋风悲，只愿封侯不顾死，枣红十载忘归期。

秋风悲，秋风悲，秋风最可悲兮。江流滔滔，禾黍离离，为此悲者其知谁。
闻军过
方回（元代）

老胆堪多恐，焦脾更积忧。
军声时汹汹，债事日悠悠。
西路危单骑，东滩乏便舟。
情怀无一可，风雨五更头。
蝶恋花·雨过蒲萄新涨绿
宋祁（宋代）

雨过蒲萄新涨绿。苍玉盘倾，堕碎珠千斛。
姬监拥前红簇簇。温泉初试真妃浴。

驿使南来丹荔熟。故翦轻绡，一色颁时服。
娇汗易唏凝醉玉。清凉不用香绵扑。
赠牛山人
贾岛（唐代）

二十年中饵茯苓，致书半是老君经。东都旧住商人宅，

南国新修道士亭。凿石养峰休买蜜，坐山秤药不争星。

古来隐者多能卜，欲就先生问丙丁。
句
林栗（宋代）

定王遗筑览长沙，城郭山川四面佳。
附：孙玄照琴中歌赠王仙仙
王仙仙（唐代）

相如曾作凤兮吟，昔被文君会此音。

今日孤鸾还独语，痛哉仙子不弹琴。
送刘方叔季文游雁山
王十朋（宋代）

二客骚肠不耐秋，飘然蜡屐去寻幽。荡中若要穷青眼，岩下先须问白头。

诗社不容添异姓，名山应岂遇清流。会须乘兴天台去，涧水桃花访旧游。
依韵和张叔毅读柳先生文
强至（宋代）

先生萧瑟半涂休，一跌青云不再收。
名压班行来众毁，笔鑱造化起天雠。
王韦党破谁为地，柳播风殊愿易州。
庙食罗池今尚否，满编遗韵掩鸣球。
咏长桥
凌云翰（元代）

飞梁压水跨虹腰，知是吴江第一桥。安得鲈鱼共樽酒，秋风亭上酹三高。
立秋
方岳（宋代）

秋日寻诗独自行，藕花香冷水风清。一凉转觉诗难做，付与梧桐夜雨声。
【商调】梧叶儿_隐居绝荣辱
赵善庆（元代）

隐居
绝荣辱，无是非，忘世亦忘机。藏鸳渚，浮雁溪，钓鱼矶，稳当似麒磷画里。
三年衔恤绝不吟诗既奉祥祭触绪摧裂偶得古诗三章呈叔逢兄并似彦威侄 其二
程公许（宋代）

母慈不逮养，翁健长相依。重关一回首，及瓜时当归。

平安墨未乾，讳问心有疑。茧足跛菅屦，高堂空穗帏。

罔象不可索，流光倏如驰。五鼎嗟奚及，一生风树悲。
漱石
黄荦（宋代）

撑空嶙峋一石古，呼水来作飞泉鸣。
摩挲徙倚坐弥久，便欲老此岩之扃。
昭君怨
蔡伸（宋代）

一曲云和松响。多少离愁心上。寂寞掩屏帷。泪沾衣。

最是销魂处。夜夜绮窗风雨。风雨伴愁眠。夜如年。
听武道士弹贺若
苏轼（宋代）

清风终日自开帘，凉月今宵肯挂檐。
琴里若能知贺若，诗中定合爱陶潜。
颂古四十八首
释慧开（宋代）

未举步时先已到，未动舌时先说了。
直饶著著在机先，更须知有向上竅。
雨夜
陆游（宋代）

羸躯对影怆余龄，追念平时只自惊。
夏木正浓桐叶坠，秋风未自草虫鸣。
蠹鱼似是三生业，汗马难希百世名。
小雨迎凉何所作，北窗还对短灯檠。
送杜君章守齐州
张耒（宋代）

平生杜公贤弟兄，北州人物家法称。儿童服膺今见面，温润圭璧清霜冰。

胸中诗书不见试，鬓发欲白论邦刑。用违所长众不可，公犹谈笑气甚平。

人才之难万冀一，一士其重九鼎轻。典签不废吟拥鼻，所叹虚席何人登。

临蕃千骑亦不恶，聊以馀力苏疲氓。霜清水落鱼泼剌，万瓮沸响新醪倾。

东秦山河太守贵，长安歌舞新曲成。正须昼夜快作乐，舍人促公归治行。
漫歌
顾大武（明代）

酒旗招摇西北指，北斗频倾渴不止。
天上有酒饮不足，翻身直下解作人间顾仲子。
酒中生，酒中死，糟丘酒池何龌龊，千钟百觚亦徒尔。
堪笑刘伶六尺身，死便埋我须他人。
此身血肉岂是我，乌鸢蝼蚁谁疏亲？四鳃鲈鱼千里莼，有
此下酒物，刘季张良焉足论。
左携孔北海，右揽李太白。
余杭老姥寄信来，道我新封合欢伯。
颂古十九首
释法全（宋代）

昨夜深沙铸铁券，阿那律陀来合伴。
醉来相打见阎，阎王握笔合能判。
合能判，却相劝。
彼此事同一家，更莫前思后算。
秦镜
王镃（宋代）

色带金铜眩怪青，照人心胆已曾灵。
铸时便有山东影，不使秦皇见乱形。
次韵闻复湖上秋日六言 其六
释道潜（宋代）

草蔓行将溃茂，菊英稍稍敷金。南浦愁窥去燕，海山莽苍云深。
瀑布二首
王阮（宋代）

造物小儿不任事，一天元气从淋漓。
云中雨降自应尔，山上水行谁激之。
幽林洶洶虚籁作，赫日粲粲寒光垂。
谪仙独步得兴体，此外篇篇俱比诗。
烈女吟
徐熥（明代）

湘水难同此恨深，幽闺长咏柏舟吟。半生夜雨常悲鹤，六礼春风未委禽。

瑟断朱弦因废轸，烛销红泪见灰心。寝门一诀千年怨，魂梦无由识藁砧。
秋怀次韵晁应之三首
张耒（宋代）

衰鬓不堪洗，病躯先觉阴。
天寒白日短，岁暮乱山深。
薄酒醒无力，危弦奏不禁。
谋身老逾拙，三听洛阳砧。
次门下侍郎东省怀左丞之韵
黄裳（宋代）

喜看韩孟作云龙，同御天衢万里风。诗入中台推戴敏，月来东省照卢公。

祠庭拜贶精诚共，试殿逢知学问同。广乐数声谁敢和，但疑身在化人宫。
送姚檗庵孔目转内台都事
王弘诲（明代）

执法星明拱太微，幕中三佐似君稀。向来寂寞耽仙署，此去光华动帝畿。

驿路霜威分豸绣，朝端风采侍龙衣。清时原倚台纲重，早树勋名达禁闱。
满江红（风前断笛）
戴山隐（宋代）

醉倚江楼，长空外、行云遥驻。甚凄凉孤吹，含商引羽。薄夜冷侵沙浦雁，老龙吟彻寒潭雨。蓦凉飚、一阵卷潮来，惊飞去。

重欲听，知何处。谁为我，胡床据。谩寻寻觅觅，凝情如许。旧日山阳空有恨，杏花明月今谁赋。恐凭阑、人有爱梅心，空愁伫。
答客问杭州
白居易（唐代）

为我踟蹰停酒盏，与君约略说杭州。山名天竺堆青黛，

湖号钱唐泻绿油。大屋檐多装雁齿，小航船亦画龙头。

所嗟水路无三百，官系何因得再游。
兰亭四威仪
释普济（宋代）

行，崇山峻岭，
失脚蹋翻古井。通身是口波澜，
何须三止四请。
定山寺
薛逢（唐代）

十里松萝映碧苔，一川晴色镜中开。

遥闻上界翻经处，片片香云出院来。
题画葡萄
释子温（宋代）

曾向流沙取梵书，草龙珠帐满征途。
轻包短策难将带，记得西风月上初。
题张若澄山水十二幅 其九 清流绕屋
弘历（清代）

飞流直泻汇为湖，湖上轩斋荫竹梧。那更尘埃延俗客，颇饶书史作清娱。
迁居对雨有感
张耒（宋代）

楚乡风物淡悠悠，独掩闲门客滞留，
尽日无言对秋雨，相敲蕉叶各吟秋。
朱觐华外祖高县尹八十
游朴（明代）

两地甘棠惠爱深，一竿归钓珥江浔。门前五柳红尘断，庭下三槐白日阴。

谁撞烟楼纡紫绶，人夸宅相绾黄金。荣名八十浑闲事，看取当年拂袖心。
寄题朱元晦武夷精舍十二石门坞
杨万里（宋代）

乱石堆成玉，双峰便是门。
莫将尘底脚，蹈涴坞中云。
十台怀古 其四 黄金台
陈琏（明代）

子哙沽名堕庙社，燕昭信是真王者。黄金不惜筑高台，郭隗能王千里马。

一时云集俱英豪，剧辛乐毅非儿曹。建功已酬国士报，声名不让燕山高。

春秋义战由来少，何限生灵膏野草。王风不作周道东，慷慨令人怀二老。
送王邑宰佐宣城郡
释今沼（明代）

紫泥初拜谏书清，善政弦歌在武城。五马近依新雨露，三年从拂旧尘缨。

南来崇岭千峰出，北望衡阳数雁征。此去裁诗秋正好，谢公楼上月初明。
续西园咏木芙蓉后十五韵 其十二
成鹫（清代）

若木扶疏绕一亭，低枝临水水泠泠。花边茗椀迟佳客，不信人间有醉醒。
墅居
文同（宋代）

林下览清旷，此怀殊不羁。
散行轻帻便，独酌小瓯宜。
自可追三乐，何须作五噫。
世情歌笑外，纷扰意何为。
登北固寺
屠侨（明代）

瓜步潮遵北固回，海门秋满瓮城来。江淮地胜存遗额，楼阁景多空旧台。

落叶未疏犹有菊，重阳两度此衔杯。太平一统无天堑，万里乾坤眼共开。
孟冬
杜甫（唐代）

殊俗还多事，方冬变所为。破甘霜落爪，尝稻雪翻匙。

巫峡寒都薄，乌蛮瘴远随。终然减滩濑，暂喜息蛟螭。
挽德庆涂守二首 其二
陈元晋（宋代）

乡枌生也晚，岭外偶同寅。齿我子侄行，情如兄弟亲。

不嫌同幕辩，要作一州春。满涧多题字，回头更怆神。
河北民
王安石（宋代）

河北民，生近二边长苦辛。
家家养子学耕织，输与官家事夷狄。
今年大旱千里赤，州县仍催给河役。
老小相依来就南，南人丰年自无食。
悲愁天地白日昏，路旁过者无颜色。
汝生不及贞观中，斗粟数钱无兵戎！
晚登来鹤亭同郭韵堂
黄爵滋（清代）

泸阳三百家，揽之不盈掌。炊烟眼前生，须臾变苍莽。

危亭此登陟，高下一俯仰。不觉城市喧，但闻溪碓响。

斜阳下山尽，明月向空上。牵裾不忍归，惆怅东君往。
静斋诗为朱君政赋
凌云翰（元代）

幽居绝尘想，众山罗其前。缘好得深造，以寂成静专。

斋虚空生白，宇定先烛天。罢琴挂空壁，熏炉玩遗编。

荷凉下飞鹭，槐署来鸣蝉。悠哉岁月外，阔为天地先。

贻言紫阳氏，保贞期永年。
奉待严大夫
杜甫（唐代）

殊方又喜故人来，重镇还须济世才。常怪偏裨终日待，

不知旌节隔年回。欲辞巴徼啼莺合，远下荆门去鹢催。

身老时危思会面，一生襟抱向谁开。
和张倅湖上十绝
姜特立（宋代）

尽将丘壑卷胸中，醉帽归时御晚风。
明日府公催吏牍，可堪骑马踏香红。
次秦少游春日偶题韵二首 其一
钱协（宋代）

藏室委蛇咏素丝，春风初动万年枝。如何愁叹无行路，却似袁安卧雪时。
春秋战国门郑相
周昙（唐代）

郑相清贤慎有余，好鱼鱼至竟何如。
退鱼留得终身禄，禄在何忧不得鱼。
戏赠小姑
储氏（明代）

夭桃灼灼向窗前，十二阑干次第看。
昨夜雨声三四点，惜花人听未曾眠。
沈贵池挽词
周紫芝（宋代）

泽宫当日喜逢君，鸡鹜初惊鹤在群。果见廉平清似水，不嫌名宦薄于云。

一区未买江边宅，三尺谁浇陇上坟。自古达人俱泯灭，固应知有沈休文。
和孙廷平坦嵩山十首·垂崖鞭
韩维（宋代）

蛰蛇拖脩尾，下映赤壁烟。
骐骥久不出，此物甘弃捐。
常恐雷雨至，飞起苍崖颠。
擬古
田锡（宋代）

棠谿出精金，百炼无余滓。
铸得芙蓉剑，灵辉若秋水。
陸杏断兕犀，阴亦惊神鬼。
照物双影寒，中霄灵气紫。
有时风雨至，欲作龙蛇起。
海酒与陵肉，宝烛延奇士。
酣饮取传观，英图各相视。
吐气成虹蜺，将平不平事。
分题得莫氏荷池
袁甫（宋代）

我老贫无居，借宅横水北。
轩窗五月凉，四面绕修竹。
方塘贮清泉，绿净荫湖目。
初疑青钱小，稍展圆盖绿。
红妆出菡萏，敛萼似羞缩。
清晨露华滋，掩苒耀容服。
风来香十里，雨过珠百斛。
全家在清凉，衾枕有余馥。
吾师老瞿昙，六入渐驱逐。
尘嚣化五浊，热恼变三伏。
食实餐其根，对案何用肉。
朱仲文编修还江西诸公分题赋诗为饯予适同载南归约至扬子桥分别因为赋此
贡师泰（元代）

瓜州渡口山如浪，扬子桥头水似云。夹岸芙蕖红旖旎，满汀杨似绿纷纭。

一杯酒向今朝别，万里船从此处分。他日重来须舣棹，莫教惊散白鸥群。
出元符宫逢雨
李龏（金朝）

水流黄叶意无穷，倚栋星开牛斗宫。风入古松添急雨，暮程还过秣陵东。
题响屧廊壁
王禹偁（宋代）

廊坏空留响屧名，为因西子遶廊行。
可怜伍相终朝谏，谁记当时曳履声。
游箫峰
王十朋（宋代）

蜡屐穿云去，山深喜路通。人家烟色里，古寺水声中。

金溅星犹在，丹成灶已空。吹箫人不见，台下想仙风。
板桥路
白居易（唐代）

梁苑城西二十里，一渠春水柳千条。
若为此路今重过，十五年前旧板桥。
曾共玉颜桥上别，不知消息到今朝。
王丞留饮 其二
韩淲（宋代）

钟声来远寺，暝色起前溪。霜夜断鸿急，风庭落叶知。
喜方韶父先生至兼怀山南先生
黄溍（元代）

梦觉秋宵失薜萝，尚烦青简慰蹉跎。山中旧别期犹在，岁晚相逢感易多。

华表神仙成寂寞，灵光风雨见嵯峨。百年珍重斯文寄，趼足脩程可柰何。
赋婺州察推厅悠然楼二首
姜特立（宋代）

着眼看山不见山，徒劳终日对孱颜。
偶然境意相迎处，只在寻常俯仰间。
宜阳道中作
齐己（唐代）

宜阳南面路，下岳又经过。枫叶红遮店，芒花白满坡。

猿无山渐薄，雁众水还多。日落犹前去，诸村牧竖歌。
和友人秋日闲吟韵二首 其二
安念祖（清代）

独坐茅斋伴墨卿，心慵强欲结诗盟。含毫转怕多愁绪，触口难诗缀细评。

疏棚寒烟孤馆梦，丹枫夕照故园情。一帘秋思何从诉，细写离怀寄友生。
水居
王镃（宋代）

飞鸥贴水水连天，一半青山一半烟。
日暮潮回渔父醉，不知船阁浅沙边。
浣溪沙（美人）
赵鼎（宋代）

艳艳春娇入眼波。劝人金盏缓声歌。不禁粉泪揾香罗。

暮雨朝云相见少，落花流水别离多。寸肠争奈此情何。
次韵调甘内掾
王迈（宋代）

韩掾才情妙，吟成苦夜长。
歌残如意铁，梦断合欢床。
鼓瑟湘云暖，吹笙岭月凉。
旧时双燕子，飞入谢家堂。
报具阙
方岳（宋代）

百不如人且罢休，又携书册上孤舟。
归欤雅有一黄犊，愧甚何来双白鸥。
但得浊醪供燕社，不妨明月老菟裘。
研冰自补山人处，莫为区区费庙筹。
木兰花慢·拆桐花烂漫
柳永（宋代）

拆桐花烂漫，乍疏雨、洗清明。正艳杏烧林，缃桃绣野，芳景如屏。倾城。尽寻胜去，骤雕鞍绀幰出郊坰。风暖繁弦脆管，万家竞奏新声。
盈盈。斗草踏青。人艳冶、递逢迎。向路傍往往，遗簪堕珥，珠翠纵横。欢情。对佳丽地，信金罍罄竭玉山倾。拚却明朝永日，画堂一枕春酲。
点绛唇（生朝）
张元干（宋代）

嵩洛云烟，间生真相耆英裔。要知鲐背。难老中和气。

报道玉堂，已草调元制。华夷喜。绣裳貂珥。便向东山起。
西窗
徐太玉（宋代）

十日书窗九日扃，春晴无处不闲行。
瓶花落尽无人管，留得残枝叶自生。
偈颂六十五首
释普济（宋代）

冬到丧后，沙飞石走。
佛祖潜踪，寸铁在手。
故谏议大夫鲜于公欲作新堂以传世谱名曰卓绝
李廌（宋代）

先生王佐材，蚤岁常数奇。
平生经纶志，白首初逢时。
经营此堂久，乞身竚归期。
堂成不及登，魂气今何之。
八月十一日晨兴三首 其三
张耒（宋代）

江上秋阴合，柯山晓雨来。貂裘欲辞箧，纨扇已生埃。

落叶湿相藉，晚花寒未开。殷勤探黄菊，九日泛清杯。
春日同人集惠山分韵二首 其二
邹象雍（清代）

曲涧丛阴薄，晴岚藉草薰。故园星却聚，高会韵初分。

人倚岩前树，风来岭上云。后期还共约，莫使惜离群。
代贺皇太子生日
曾丰（宋代）

运转黄河旧，波澄少海清。
菊篱浮喜色，兰殿沸欢声。
岐嶷亲王羡，聪明左右惊。
英姿涵玉裕，册礼建蛮精。
入省龙楼晚，归休鹤禁晴。
讲筵心会道，宾苑礼通情。
诞日愉谣满，储庭瑞彩盈。
两宫筵具渥，六佾舞仪轻。
静念孤踪远，曾叨四友荣。
尚稽陪角绮，遥祝寿籛铿。
浣溪纱 其四 题桐阴伫月图，送王琴农北
程颂万（清代）

霓已惊秋问广寒。琴心自在倚阑干。旧时明月旧长安。

竹底笼云量袖薄，桐阴浣露悒花残。别愁新聚两眉弯。
相和歌辞·雀台怨
程氏长文（唐代）

君王去后行人绝，箫竽不响歌喉咽。
雄剑无威光彩沉，宝琴零喉金星灭。
玉阶寂寂坠秋露，月照当时歌舞处。
当时歌舞人不回，化为今日西陵灰。
句
谢采伯（宋代）

归来邻里悉不记，示免惊呼问桑竹。
途中阻雨
李若川（宋代）

高云无急雨，飞洒如丝轻。
幽人动羁思，冒雨登归程。
风来晓烟乱，云破春山明。
眷言憩荒馆，我怀有余情。
壶中载浊酒，饮罢还自倾。
酒尽兴不尽，关关山鸟鸣。
春日醴泉杜明府承恩五品宴席上赋诗
岑参（唐代）

凫舄旧称仙，鸿私降自天。青袍移草色，朱绶夺花然。

邑里雷仍震，台中星欲悬。吾兄此栖棘，因得贺初筵。
春日赴大孤山
苏震占（清代）

一辞桑梓遄征日，便是门闾倚望时。敢谓游春归缓缓，特因去国意迟迟。

山横夕照人初远，柳上长堤月正窥。翘首乡关何处所，万里云树总凄其。
庆佳节（双调）
张先（宋代）

莫风流。莫风流。风流后、有闲愁。花满南园月满楼。偏使我、忆欢游。

我忆欢游无计奈，除却且醉金瓯。醉了醒来春复秋，我心事、几时休。
云门寺题画梅
徐渭（明代）

浮桥流水雪潺潺，客子来游二月阑。蓓蕾巳青酸满树，梅花只就画中看。
题所书黄庭经后（泥金正书）
景审（唐代）

金粉为书重莫过，黄庭旧许右军多。

请看今日酬恩德，何似当年为爱鹅。
题伦樾溪秀野亭三首 其二
王渐逵（明代）

杜陵韦曲名家旧，六脉三城胜地同。玉蕊烛生青海峤，瑶池元在紫霞宫。

花边孔雀来朝日，叶底黄鹂共唤风。一幅淡烟图画里，欲从何处问玄工。
偈颂二十五首
释如净（宋代）

外不放入，内不放出。
痛下一槌，万事了毕。
太白峰前令斩新，内外纪纲俱委悉。
鹧鸪天
元好问（金朝）

总道狙公不易量。朝三暮四尽无妨。旧时邺下刘公干，今日家无白侍郎。

歌浩荡，酒淋浪。浮云身世两相忘。孤峰顶上青天阔，独对春风舞一场。
留别心老
陈与义（宋代）

老心霜下松，名与隆公齐。
人物北斗南，佛事东院西。
平生四海脚，不复烦金篦。
却从梦中别，未免意惨悽。
它时访生死，林深路应迷。
一络索·过尽遥山如画
纳兰性德（清代）

过尽遥山如画。短衣匹马。萧萧落木不胜秋，莫回首、斜阳下。
别是柔肠萦挂。待归才罢。却愁拥髻向灯前，说不尽、离人话。
食糟行
洪咨夔（宋代）

龙州石秫七斗醪，百钱半升高价高。
村民无分酒到吻，清晨荷薪争博糟。
得糟还家喜欲舞，远汲淡煮燃松毛。
{上艹下都}餈麦饼涩难下，藉此咽送如荤臊。
我时作守辄自愧，每饭釜有羹堪轑。
罢官两夏肉入务，食糟却如住百牢。
纷纷玉缕芼葱渫，晃漾珠滴沾麻膏。
多从未破甑头馏，间入半折铛中{穮禾换火}。
王瓜未甲蒿苣老，芬美独擅盘餮豪。
馋奴停匕朵予馂，一餔七八讥何饕。
太平无事称意饱，竹床大鼾枕离骚。
客来闯户口尚臭，错疑被酒醺陶陶。
我亦为言恰梦金丝帐底斟羊羔。
贫乐
陆游（宋代）

萧然曲肱地，自号直心翁。
拙宦三灾过，劳生一笑空。
新蔬经雨绿，晚稻得霜红。
饱食真无事，浩歌明月中。
挽郭秉心都事
徐贲（元代）

谪居欣与识，死别忽成悲。客馆存虚位，行囊只旧诗。

乡人收骨葬，馆仆报家知。惆怅平生泪，因君更复垂。
乙未寒食虎岭上冢怀樗亭弟
黄衷（明代）

聒聒鸠妇鸣，群峰雨姿暗。车帷破酸风，十里始平旦。

自营数家村，节候忽已换。鸡豚递长育，松筠翠张幔。

无事惟掩扉，力病将麦饭。老泪千百条，麻衣几曾叹。

有弟在都门，归报岁云晏。岂不念兹晨，宦迹固汗漫。

缁尘马首高，安得奉清燕。怀哉复怀哉，道远心曲乱。
忆昔六首 其三
李梦阳（明代）

石亨善战真无比，跋扈飞扬却累身。佩剑岂宜恩死士，拖金终要作诚臣。
赠叶山人
梅尧臣（宋代）

倾珍奉宾客，傲物去珥貂。
贵来不以屈，饮酒且逍遥。
黄金百镒尽，左右无纤腰。
但存丹砂术，有道在一瓢。
于彝甫用许右丞别黄岩韵见寄亦用韵答之
孙应时（宋代）

世道从来久，襟期我辈知。
踌躇遂初赋，叹息考槃诗。
歌断尊长破，心存喜未衰。
江湖秋叶外，千里更愁思。
桃花洞
方日升（明代）

洞口迷离春复秋，几人幽赏赋来游。
云封乱石桃花少，月照平湖茂草稠。
粉黛三年空不语，溪山万古尚含愁。
只今惟有长堤柳，犹似依依念故侯。
有美一人行
释文珦（宋代）

有美一人闲且都，天然自与常人殊。
奔逸绝尘遗步趋，宛在大海之东隅。
珠宫贝阙非凡居，鲛绡被体云霞裾。
朝乘一鹤暮双凫，往来圆峤仍方壶。
所交皆古真仙徒，赤松羡门及麻姑。
共论妙道得道枢，天地万物指马如。
人间岁月良易徂，别来眼暗齿发疎。
山可泐兮海可枯，相思之念无时无。
示好亦有明月珠，藏之怀袖不敢沽。
屡欲致之乏飞鱼，侧身东望空踌躇。
次友人韵 其三
彭汝砺（宋代）

新诗清劲何所似，祇似金鎞刮眼开。流水上同知者乐，好风知是故人来。
秀实长子玉麟期晬
叶茵（宋代）

门左蓬弧喜事新，四朝先佛庆生辰。峣峣已露峙头玉，表表因名系角麟。

鼻祖同庚光后叶，卯君著瑞定前身。我来摩顶为儿寿，一岁从今百岁春。
风
李山甫（唐代）

喜怒寒暄直不匀，终无形状始无因。能将尘土平欺客，

爱把波澜枉陷人。飘乐递香随日在，绽花开柳逐年新。

深知造化由君力，试为吹嘘借与春。
予近卜居孤山之下友人元敏以四绝见嘲遂依韵
释智圆（宋代）

穷居已蹑黔娄迹，孤岛徒称玛瑙坡。
糗饭蔾羹且闲乐，更无车马暂经过。
汉中行
黄裳（宋代）

汉中沃野如关中，四五百里烟蒙蒙。
黄云连天夏麦熟，水稻漠漠吹秋风。
七月八月{左禾右罢}稏红，一家往往收千钟。
行人叹息风土好，居人生计何草草。
老翁扶杖泣我前，此事何堪与君道。
君不见屯军十万如貔貅。椎牛酾酒不得饱，
飞芻挽粟无时休。禾稼登场虽满眼，
十有八九归徵求。军前输米更和糴，
囊括颗粒无乾餱。棱棱杀气森平原，
虽食我肉不敢言。阵马如云动雷电，
戈戟摐撞相腾喧。口边夺食与马齧，
马饱人饥无处说。大吏明知但吁叹，
百姓俛首当擭窃。天高日薄炊烟冷，
村落萧条往来绝。君莫问我汉中连年事，
肝膈难言眼流备。似闻今年春，
关外四五州。岁饥人无食，
饿者颇亦稠。蕃人欲寇边，
此事信有不。时涂苟如此，
人生不如死。死即万事休，
生则何时已。语多情极辞转哀，
野风飒飒吹黄埃。荒村相对两呜咽，
收泪问我方来。作官骑马不易得，
具与天子怜婴孩。老翁已老死不惜，
家有儿孙方戢戢。愿群富贵为爱惜，
莫教还似翁今日。
用赵教授韵谢程签判春雪
阳枋（宋代）

肖形可惜被形驱，浪说欢娱未足娱。
心大如天无不有，何人剖蚌出明珠。
续东野铜斗歌送平江张都承 其三
释居简（宋代）

斗也贱者事，拊击谐吟讴。吟成襦裤歌，谓尹当借留。

尹如黄颍川，又似韦苏州。重临亦不恶，领略沧江鸥。
缲丝行
范成大（宋代）

小麦青青大麦黄，原头日出天色凉。
妇姑相呼有忙事，舍后煮茧门前香。
缫车嘈嘈似风雨，茧厚丝长无断缕。
今年那暇织绢着，明日西门卖丝去。
挽邓彦霄
廖行之（宋代）

仲氏怀联璧，慈亲念倚闾。
官迁身未享，子少室无储。
不料全家望，真成一梦虚。
生材悭子寿，天意竟何如。
六月十四次韵樊武仲喜雨
魏了翁（宋代）

谁信夔夔解感神，嘤嘤赤子母心熏。
为将一滴翻瓢水，散作千心举臿云。
大化无端长寂寂，众形有欲自芸芸。
更须尽挽天河水，亟与三边洗恶氛。
红崖山春望
胡庭兰（明代）

万树晴光淑气催，行春一马独徘徊。云移玉笋空中出，日映仙葩镜里来。

极浦绿烟川草遍，小桥红阵野棠开。莫伤戎事淹衣剑，且把年芳入酒杯。
寄成都赵资政
文同（宋代）

才承宠诏联公鼎，便谒除书别帝阍。
万口一词歌盛德，四年三度福遐藩。
已为魁垒无双士，更入摩诃不二门。
应笑临邛病痟客，最先参见在江原。
和范侍御安平城阅武
庄年（清代）

豸冠讲武荷兰城，令肃惟闻铁甲声。襟带六州开要镇，屏藩一甲驻专营。

牙樯日暖鲸鲵靖，鼓角风高燕雀惊。自是圣朝勤远略，重臣冬狩坐谈兵。
痁卧闻幕中诸公徵乐会饮因有戏呈三十韵
元稹（唐代）

濩落因寒甚，沈阴与病偕。药囊堆小案，书卷塞空斋。

胀腹看成鼓，羸形渐比柴。道情忧易适，温瘴气难排。

治尰扶轻杖，开门立静街。耳鸣疑暮角，眼暗助昏霾。

野竹连荒草，平陂接断崖。坐隅甘对鵩，当路恐遭豺。

蛇蛊迷弓影，雕翎落箭靫。晚篱喧斗雀，残菊半枯荄。

怅望悲回雁，依迟傍古槐。一生长苦节，三省讵行怪。

奔北翻成勇，司南却是呙。穹苍真漠漠，风雨漫喈喈。

彼美犹溪女，其谁占馆娃。诚知通有日，太极浩无涯。

布卦求无妄，祈天愿孔皆。藏衰谋计拙，地僻往还乖。

况羡莲花侣，方欣绮席谐。钿车迎妓乐，银翰屈朋侪。

白纻颦歌黛，同蹄坠舞钗。纤身霞出海，艳脸月临淮。

筹箸随宜放，投盘止罚啀。红娘留醉打，觥使及醒差。

顾我潜孤愤，何人想独怀。夜灯然檞叶，冻雪堕塼阶。

坏壁虚缸倚，深炉小火埋。鼠骄衔笔砚，被冷束筋骸。

毕竟图斟酌，先须遣疠痎。枪旗如在手，那复敢崴㠢。
霜天晓角·桂花
谢懋（宋代）

绿云剪叶，低护黄金屑。占断花中声誉，香与韵、两清洁。
胜绝，君听说。是他来处别。试看仙衣犹带，金庭露、玉阶月。
太常引（趋省闻桂偶成）
卢祖皋（宋代）

梦回金井卸梧桐。嘶马带疏钟。草面露痕浓。渐薄袖、清寒暗通。

天低绛阙，云浮碧海，残月尚朦胧。吹面桂花风。峭不似、红尘道中。
长宵
朱淑真（宋代）

霜月照人悄，迢迢夜未阑。
鸳帏梦展转，珠泪向谁弹？
寄题鹿伯可见一堂
范成大（宋代）

生来于君一岁长，决去愧我三年迟。
今世谁不落第二，著鞭尚续堂中诗。
郊居集句十首 其八
卢龙云（明代）

小亭终日对幽丛，十载长安似梦中。

内外忘怀能自适，驱驰卒岁亦何功。

閒心不厌耕南亩，往事应须问塞鸿。

达士招邀同笑傲，徘徊却忆酒壶空。
李户曹小妓天得善击越器以成曲章
方干（唐代）

越器敲来曲调成，腕头匀滑自轻清。随风摇曳有馀韵，

测水浅深多泛声。昼漏丁当相续滴，寒蝉计会一时鸣。

若教进上梨园去，众乐无由更擅名。
送陈郎中还京兼过九江新宅
曾巩（宋代）

鹢舟金碧照溪沙，帆上风吹五两斜。
罢郡紫泥催向阙，过江红旆引还家。
因将旧社人携酒，应喜新林树见花。
莫作山斋久留意，中台虚位有清华。
将去上清题梧桐树
刘敞（宋代）

小砌圆阴覆暝霞，曲轩疏牖称相遮。已成嘉实诚无用，未遇知音勿遽嗟。

得地岂须矜露井，随流方共笑枯槎。明年冠者成春服，重看纷纷满树花。
挽刘和府乘
廖行之（宋代）

辛苦平生学，儒科志稍酬。
路遥车折轴，夜半壑亡舟。
士惜鴒原尽，亲悲鹤发留。
传家幸有子，门户可无忧。
东坡三绝句
苏籀（宋代）

门庭桃柳人人护，焚屋新遭盗跖余。
邻社萧条近尤剧，孙孙子子宝公书。
頔上人持莹萝月五诗见示因走笔和韵聊禦睡魔
郑清之（宋代）

三更日出行千里，百惊竿危到几回。
遮莫分身兜率去，听从路滑石头来。
雪花戊子嘉平月十六日两江节署分咏 其一
曾广钧（清代）

天女维摩费剪裁，飞琼弄玉蕊宫回。漫疑柳絮分明似，待过梅枝次第开。

瑞报六花霏汉郡，春来千树忆轮台。仙云堕影看无限，却笑唐宫羯鼓催。
夜作
皇甫涍（明代）

帆飞川路永，烟雾杳空溟。
蓼积寒江渚，枫凋古驿亭。
日沉昏溜影，云起乱峰形。
入夜看牛斗，安知有客星。
鹿头山
杜甫（唐代）

鹿头何亭亭，是日慰饥渴。连山西南断，俯见千里豁。
游子出京西，剑门不可越。及兹险阻尽，始喜原野阔。
殊方昔三分，霸气曾间发。天下今一家，云端失双阙。
悠然想扬马，继起名硉兀。有文令人伤，何处埋尔骨。
纡馀脂膏地，惨澹豪侠窟。仗钺非老臣，宣风岂专达。
冀公柱石姿，论道邦国活。斯人亦何幸，公镇逾岁月。
渡江云（寿蔡泉使）
陈允平（宋代）

桐花寒食近，青门紫陌，不禁绿杨烟。正长眉仙客，来向人间，听鹤语溪泉。清和天气，为栽培、种玉心田。莺昼长，一尊芳酒，容与看芝山。

庭闲。东风榆荚，夜雨苔痕，满地欲流钱。爱墙阴、成蹊桃李，春自无言。殷勤晓鹊凭檐喜，丹凤下、红药阶前。兰砌晓，香飘舞袖斓斒。
送季言弟还锡山省先垄四首 其四
李纲（宋代）

连年瘴海鬓成丝，多荷君恩特放归。邂逅故人相问讯，为言蘧瑗久知非。
颂石头和尚草庵歌
释印肃（宋代）

此时山僧都不会，犹若太虚无内外。
临时机化即非真，□取驰求还自背。
寒夜思饮酒不果与律同噉药渣鱼戏作
陆游（宋代）

我老畏作病，杯酒久不持；读书寒雨中，比夕颇思之。
呼童欲洗寒，顾以病自疑。
清坐叹寂寞，痛饮愁淋漓。
三爵醒醉间，此理当徐思。
一掬琴高鱼，且复伴吾儿。
茶 其三
潘牥（宋代）

豕腹中空暗浪惊，羊肠旋复绕车声。才看云脚如丝动，便觉诗脾作雪清。

曲糵无功将退舍，蘼芜何罪亦遭烹。傍人莫讶能句赋，窗下观书眼倍明。
题清音亭
徐冲渊（宋代）

泉声饱听玉琮琤，世路羊肠我倦行。
但得一觞仍一咏，不妨高枕寄浮生。
嵩山十二首·三醉石
欧阳修（宋代）

拂石登古坛，旷怀聊共醉。
云霞伴酣乐，忽在千峰外。
坐久还自醒，日落松声起。
万卷书楼图题赠子馨二首 其一
沈梧（清代）

博得城南四子名，集窥全豹我心倾。难忘万卷楼头月，曾结诗盟并酒盟。
丹阳孙思和访余于洞庭诗以送之 其一
王鏊（明代）

曾访南徐孟子湾，七峰高处恣跻攀。何当再约孙明复，遍览长江两岸山。
春暮思平泉杂咏二十首·金松
李德裕（唐代）

台岭生奇树，佳名世未知。纤纤疑大菊，落落是松枝。
照日含金晰，笼烟淡翠滋。勿言人去晚，犹有岁寒期。
望月（一作客中月）
于武陵（唐代）

离家凡几宵，一望一寥寥。新魄又将满，故乡应渐遥。

独临彭蠡水，远忆洛阳桥。更有乘舟客，凄然亦驻桡。
食粥歌
朱申（宋代）

龙平江水清洋洋，尉山高兮秋叶黄。
钓翁落落兮栖山房，偕室人兮甘糟糠。
丈夫壮图兮在四方，道岂终穷兮业不彰。
刍荛有谋兮怀庙堂，一言而兴兮悟君王。
句 其一
袁默（宋代）

高标远韵果何处，宜在小沼浮荷花。
和少璞饮茶诗 其三
陈曾佑（清代）

朝士竞徵逐，饮籑造细微。传餐学西式，何止肉食肥。

朋侪八九聚，日晡醉忘归。低心逐时好，暂勉终有违。

一杯且解渴，伯玉今知非。
题唐安寺阁壁
王霞卿（唐代）

春来引步暂寻游，愁见风光倚寺楼。

正好开怀对烟月，双眉不觉自如钩。
送缙云尉
张蠙（唐代）

释褐从仙尉，之官兴若何。去程唯水石，公署在云萝。

野饭楼中迥，晴峰案上多。三年罢趋府，应更战高科。
诗偈 其五十八
庞蕴（唐代）

世上蠢蠢者，相见只论钱。张三五百贯，李四有几千。

赵大折却本，五六太迍邅。口常谈三业，心中欲火然。

痴狼咬肚热，贪鬼撮头牵。有脚复有足，开眼常睡眠。

罗刹同心腹，何日见青天。青天不可见，地狱结因缘。
和颜长官百咏·城市
朱继芳（宋代）

百人聚处小喧阗，析到秋毫似计然。
见说天公还掠剩，鹄形怀宝度饥年。
次韵程帅游习池三首
陈造（宋代）

牙纛犹容后乘追，枕书不出此何时。
香飘玳席千花坞，影倒粧光百子池。
诗句肯藏扪虱手，仙曹容著牧羊儿。
回思行李冒尘土，更喜百忧偷一嬉。
赠乌程李明府伯宜沈兵曹仲昌
皎然（唐代）

水国苦彫瘵，东皋岂遗黍。云阴无尽时，日出常带雨。

昨夜西溪涨，扁舟入檐庑。野人同鸟巢，暴客若蜂聚。

岁晏无斗粟，寄身欲何所。空羡鸾鹤姿，翩翩自轻举。
赞历代天师·第十九代讳修字德真
白玉蟾（宋代）

玉局瑶篇龙凤文，三元开度士如云。
翻身踏着蓬莱路，浴罢焚香自入坟。
哭潘义荣二首
郑刚中（宋代）

沈约楼前落叶黄，朝来玉折报潘郎。
一区每叹如悬馨，三版俄惊戒若堂。
泉石半生闲日月，丝纶馀事人文章。
但应祗有凋零恨，雁尽云空不见行。
和陶拟古九首 其四
苏轼（宋代）

少年好远游，荡志隘八荒。九夷为藩篱，四海环我堂。

卢生与若士，何足期渺茫。稍喜海南州，自古无战场。

奇峰望黎母，何异嵩与邙。飞泉泻万仞，舞鹤双低昂。

分流未入海，膏泽弥此方。芋魁倘可饱，无肉亦奚伤。
清平乐（寿潘文叔）
韩淲（宋代）

常思高致。又见凉风起。欢喜年时为寿意。快写山歌重寄。

愿公好德康宁。青云收取功名。莫道而今官小，吾儒正要仁民。
醉眠亭
杨蟠（宋代）

江花可醉草堪眠，细想人间底处便。
客散樽空欲归去，此身还披月留连。
须题景德寺吉祥讲僧
梅尧臣（宋代）

我讲异尔讲，我书非尔书。
彼将希白马，此亦犹大车。
皆行国都内，辙不入委闾。
世人日扰扰，来慕清凉居。
云罩晚钟
弘历（清代）

舂容曼衍续还停，入夜披云凑晚听。清切轩窗诗句好，静参棒喝梦魂醒。

空诸所有无诸幻，月在青天水在瓶。西子烟花非半偈，底须佳景说南屏。
宫词十首 其四
卢秉（宋代）

翠环双凤带，小队五花蹄。十二龙钩卷，梨花烂漫时。
闾阳驿望医巫闾
何栻（清代）

扶舆元气逼天还，历劫难销积铁顽。独有一州当重镇，岂惟五岳是名山。

六重真面何由识，万卷高踪未易攀。知我车箱支病坐，好峰无数不开颜。
旗山勾漏洞 其四
徐熥（明代）

仙都在人境，一步一嵓峦。怪石各有态，脩篁难计竿。

松烟烧处煖，萝磴坐来寒。别去仍回首，馀生几度看。
病疟无聊
杨万里（宋代）

病身兀兀意昏昏，急挂东窗避夕矄。
坐看云生还有雨，忽然雨止并无云。
悼楚石和尚诗（三首）
愚庵智及（明代）

匡床谈笑坐跏趺，遗偈亲书若贯珠。
木马夜鸣端的别，西方日出古今无。
分身何啻居天界，弘法毋忘在帝都。
白发弟兄空老大，刹竿倒却要人扶。
越州道中杂诗十三首 其十二
陈渊（宋代）

堂堂陆忠州，谈辩如倾河。从容仁义途，步武寻丘轲。

一斥不复返，方书事研磨。至今谏草存，沧溟遗一波。
偈颂三十六首
释如珙（宋代）

三期罢了不施功，万里秋天西北风。
无孔铁鎚成队走，苦哉灭却少林宗。
敬题箕颍集后二首
曹勋（宋代）

太史推经学，先君得最深。
文章八面敌，辛苦一生心。
禁掖抟新句，公卿录苦吟。
遗留示有子，捧卷泪盈襟。
塞马
元稹（唐代）

塞马倦江渚，今朝神彩生。晓风寒猎猎，乍得草头行。

夷狄寝烽候，关河无战声。何由当阵面，从尔四蹄轻。
拟古 其一
朱诚泳（明代）

女萝附长松，倚托欲终身。愿为鱼与水，不作参与辰。

愿为鸳与鸯，不作胡与秦。云何动隔绝，千里蒙风尘。

我有一端绮，欲持赠远人。赠之将如何，永结平生亲。

怀思邈难即，郁郁何当伸。
偈十二首 其七
释本才（宋代）

鸡鸣丑，一颗圆光明已久。忽然抖擞起来时，问著依前还漏逗。

还漏逗，拟欲藏身北斗前，应须合掌南辰后。
合州写怀（二首）
梁潜（明代）

水合交层浪，峰回出翠鬟。
云随村艇去，鸥趁洑波还。
斗酒相忘甚，寸心如此闲。
不应篷底醉，过却钓鱼山。
宣赐翠芳亭双头并蒂牡丹仍令赋诗
夏竦（宋代）

华景当凝煦，芳丛忽效奇。
红房争并萼，缃叶竞骈枝。
彩凤双飞稳，霞冠对舞欹。
游蜂时共翥，零露或交垂。
胜赏回金跸，清香透黼帷。
两宫昭瑞德，天意岂难知。
范雎蔡泽
陈普（宋代）

战国诸公敝一言，磨喉砺舌乱乾坤。
仪秦已作风霆过，范蔡方为河海翻。
荣耀须臾空自喜，真淳毫发了无存。
但怜三代遗孩稚，流血成河暗本原。
颂古二十首
释道颜（宋代）

闻声见色非闻见，见色闻声是见闻。
欲得不招无间业，莫谤如来正法轮。
六么令 宫香饼用辛稼轩韵
曹溶（明代）

一从仙去，茎上露盘折。龙奁竞开珠锁，斜印花纹滑。

舞袖宜教薰透，莫睡屏间鸭。玉阶遥接。著人春气，未试轻烟已频觉。

心事多随逝水，含怨凭谁说。长记宿火温温，绣被深宵压。

近日披裘老大，荀令难重学。石肠新怯。许辞蕉盏，静听松声扫庭雪。
郊居八咏 其八 投辖井
卢龙云（明代）

林泉偏引兴，杖屦喜相同。玩世多浮白，伤春几落红。

棋弹花外雨，翰染竹间风。甘寂宁遗俗，留宾比孟公。
贺新郎 沈讱陈松英结婚志庆
杨玉衔（清代）

佳话登科小。羡少年、洞房花烛，帐前欢笑。草草良缘多成恶，郎性侬心未晓。

最难得、相当才调。叶底双虫喁喁语，吐春丝、谱绣鸳鸯料。

红线系，三年了。

西溪模范从来好。椀齐眉、相庄授受，伯鸾德曜。仁学讱言惟山乐，寿与乔松共老。

旁莫妒、双栖文鸟。两处相思今朝诉，嘱东明、漫许鸡人报。

恩共爱，两心照。
八月七日被命上会稽沿途所历拙於省记为韵语
魏了翁（宋代）

先从攒殿拜昭慈，尚想从容镇事仉。
九十三年神驭邈，架椸犹是旧裳衣。
偈颂七十二首 其三十二
释祖钦（宋代）

机夺机，句夺句。觌面相呈，更无回互。棒头有眼，迥出常情，语下无私，如何分付。
和体方立春日暄晴
王翰（唐代）

春透帘栊已解寒，春盘相送拟追欢。轻冰向暖难成冻，残雪经追不作团。

阶下草芽方展绿，枝头梅子已生酸。袁安今有伸眉意，莫作冬前故态看。
次韵何文缜舍人后省致斋
韩驹（宋代）

夜直沉沉浴殿南，春风想对百花潭。藤床转枕寻馀梦，粉壁题诗倚半酣。

追记旧游时一笑，劝参真理莫多谈。白头粗试丝纶手，归去扶犁意亦甘。
怀先陇
张翥（元代）

京国留家久，馀生只自怜。一单如老衲，八十又新年。

义士心犹血，谗夫舌谩涎。何时抱尊酒，哭向计峰前。
暑夕谭西屏刘梦星见过
王权（清代）

世情喜贡谀，涂泽成风尚。颂德皆渊骞，褒才尽奭望。

笔舌争揄扬，赍鸩以相饷。遂令当世贤，功行两颓丧。

我谓虚誉加，惨于得奇谤。千里求友生，可依惟直谅。

勖哉同心人，规过勿谦让。恶盐湛洗铜，药石益腑脏。

阿世非吾能，自行意所向。
神宗皇帝挽词三首
张耒（宋代）

独化陶钧运圣谟，八方寥廓入雄图。
将军已勒边山颂，博士初修玉检书。
西望忽惊新石阙，东来不是旧金舆。
编年谁秉丹青笔，流落周南一腐儒。
咏怀八十二首·其三十一
阮籍（魏晋）

驾言发魏都，南向望吹台。
萧管有遗音，梁王安在哉？
战士食糟糠，贤者处蒿莱。
歌舞曲未终，秦兵已复来。
夹林非吾有，朱宫生尘埃。
军败华阳下，身竟为土灰。
依韵和景仁闻喜席上作兼呈司马君实内翰
王珪（宋代）

奉诏华林事最荣，门前几度放门生。
三朝遇主惟文翰，十榜传家有姓名。
碧海蟠桃和露重，丹山雏凤入云清。
诗书教子终须立，箧里黄金一顾轻。
重阳后五日同裕轩辛楣游城南万泉寺 其一
翁方刚（清代）

活活蒸冬水，先迎冷客来。僧房扫黄叶，禅榻即苍苔。

酝酿村阴意，商量野菊开。谁能未花日，闲步问丰台。
连城军中作 其二
郑孝胥（清代）

含生有同感，病卒苦思归。聊欲率尔曹，溃彼烦恼围。
石上玉簪花
袁说友（宋代）

根齧棱棱石，香衔寸寸心。
误人猜落蕊，眩眼拾遗簪。
掬水滋繁种，柔枝倚短岑。
清姿浮玉润，不受暗尘侵。
辛酉冬至
陆游（宋代）

今日日南至，吾门方寂然。
家贫轻过节，身老怯增年。
毕祭皆扶拜，分盘独早眠。
惟应探春梦，已绕镜湖边。
桓帝初城上乌童谣
佚名（魏晋）

城上乌。尾毕逋。公为吏。子为徒。一徒死。百乘车。车班班。

入河间。河间姹女工数钱。以钱为室金为堂。石上慊慊舂黄粱。

梁下有悬鼓。我欲击之丞卿怒。
隆祐太后挽词二首 其一
汪藻（宋代）

庆源由魏国，奉祀及宣仁。盛德仪中壸，私恩绝外亲。

长秋期不老，厚夜忽无晨。来岁柔桑绿，谁临茧馆春。
菩萨蛮 晚沐，和韵
吴森札（清代）

晚风乍起新凉入。捲帘慵向妆台立。日影下西厢。小池菡萏香。

解囊轻贴地。兰沐香萦臂。莫便弃残膏。还将润玉搔。
佛教梵文唵字唐玄宗书并读 其一
李隆基（唐代）

鹤立蛇形势未休，五天文字鬼神愁。龙盘梵质层峰峭，凤展翔神乙卷收。

正觉印同真圣道，邪魔交秘绝踪由。儒门弟子应难识，碧眼胡僧笑点头。
田园杂咏八首 其四
林大钦（明代）

丈人有素业，乃在南山陲。尺籍窥玄化，荒田解岁饥。

良辰入奇怀，杖策携亲知。开酌话唐虞，缅然起深思。

去运不复还，尼父空栖栖。商歌非吾事，行云聊在斯。

举觞酬巢由，千载何嶷嶷。
素丝行
弘历（清代）

陌桑葚落成枯杈，蓬屋咿轧鸣缲车。缲丝缕缕长且白，为织吴缲与越纱。

吴缲越纱薄似雾，美人中裙裁纻布。殷勤熨帖临溪浣，惟恐纤尘或沾污。

素丝素丝如君子，太初之色通表里。云胡黄黑任人为，墨子悲之良有以。
诫子吟 其一
邵雍（宋代）

至宝明珠非有颣，全珍良玉自无瑕。为珠为玉尚如此，何况为人多过差。
滴滴金 其二
杨无咎（宋代）

相逢未尽论心素。早容易、背人去。忆得歌翻断肠句。

更惺惺言语。

萋萋芳草迷南浦。正风吹、打船雨。静听愁声夜无眠，到水村何处。
初离黔中泊江上
李频（唐代）

去去把青桂，平生心不违。更蒙莲府辟，兼脱布衣归。

霁岳明残雪，清波漾落晖。无穷幽鸟戏，时向棹前飞。
古岩为臧德中赋
陈缉（明代）

苍然壁立耸高寒，元气淋漓湿未乾。开辟自天留涧壑，巉岩如未倚林峦。

壶中楼观金银气，洞里神仙日月丹。拟欲扪萝游绝顶，伫闻环佩响珊珊。
赠舒亦山
陈著（宋代）

危世无山林，颓俗无门户。彼美诗书身，悠然自为趣。

扬扬飞霞佩，清风导前路。借问欲何之，谓我稽山去。

秦风白云晓，禹穴苍烟暮。平生礧磈怀，高吟吊千古。

兹行良不恶，欲赠无他语。如逢梅市仙，试与谋出处。
会仙岩
陶弼（宋代）

寂寂长冥洞，涓涓漱玉泉。
凤笙闻夜半，鹤双认云边。
煮茗寻安老，披莎访稚川。
于中得消息，何用买山钱。